พลเอก ประยุทธ์ จันทร์โอชา นายกรัฐมนตรี กล่าวในรายการ “คืนความสุขให้คนในชาติ” ออกอากาศทางโทรทัศน์รวมการเฉพาะกิจแห่งประเทศไทย วันศุกร์ที่ 25 มีนาคม 2559 เวลา 20.15 น.
สวัสดีครับ พ่อแม่พี่น้องชาวไทยที่รักทุกท่าน
สิ่งแรกที่ผมขอกล่าววันนี้ ในฐานะตัวแทนของประชาชนชาวไทยและประเทศไทย ขอแสดงความเสียใจอย่างสุดซึ้งกับการบาดเจ็บและสูญเสีย จากเหตุการณ์ที่กรุงบรัสเซล ประเทศเบลเยี่ยม และขอประณามการก่อการร้ายครั้งนี้ รวมทั้งจะร่วมกันต่อต้านการกระทําดังกล่าวร่วมกับประเทศอื่น ๆ ในโลกใบนี้ด้วย สําหรับประเทศของเราเองนั้น ผมได้กําชับทุกส่วนราชการ หน่วยงานทุกภาคส่วน ให้ใช้ความระมัดระวังในเรื่องของการรักษาความปลอดภัยสถานที่และบุคคล โดยเฉพาะอย่างยิ่งพื้นที่สําคัญที่มีชาวต่างประเทศและชาวไทยเป็นจํานวนมาก อาทิเช่น ท่าอากาศยาน ท่าเรือ ท่ารถ สถานที่ท่องเที่ยว ฯลฯ อย่างไรก็ตามขอให้ประชาชนทุกท่านได้ร่วมมือกันเฝ้าระวัง สังเกตหากพบเห็นสิ่งผิดปกติหรือพบบุคคลที่ต้องสงสัย ขอให้รีบแจ้งเจ้าหน้าที่โดยเร็วจะได้แก้ปัญหาได้ทันสถานการณ์ก่อนที่จะเกิดขึ้น
ผมของแสดงความยินดีกับทีมฟุตบอลชาติไทย หรือ “ทีมช้างศึก” ของเราที่ประสบความสําเร็จ ผ่านรอบคัดเลือก โซนเอเชีย รอบ 2 เป็นผู้นํากลุ่มเอฟ เข้าไปสู่ฟุตบอลโลก 2018 พร้อมทั้งได้สิทธิ์ในการแข่งขันเอเชี่ยนคัพ 2019 ด้วย ขอขอบคุณทุกคนและโค้ช “ซิโก้” เกียรติศักดิ์ เสนาเมือง ทีมงาน และที่สําคัญคือนักเตะทุกคน ที่ทุ่มเทแรงกาย แรงใจ จนสามารถนําความสุขมาสู่คนไทย สังคมไทยได้อีกครั้งหนึ่ง ทั้งนี้ นอกจากจะแสดงให้เห็นถึงพลังความสามัคคี ความมุ่งมั่นแล้ว ยังแสดงให้เห็นว่าไม่มีอะไรที่คนไทยทําไม่ได้ เราไม่เป็นรองชาติใดในโลกนี้ ถ้าเราพยายามช่วยกัน
วันนี้มีเรื่องดี ๆ ของความร่วมมือในการทํางานร่วมกัน ในรูปแบบประชารัฐ ได้แก่ การทํางานของมูลนิธิอุทกพัฒน์ ในพระบรมราชูปถัมภ์ มูลนิธิป่าทะเลเพื่อชีวิต สถาบันสารสนเทศทรัพยากรน้ําและการเกษตร สมาคมพัฒนาประชากรและชุมชน องค์กรปกครองส่วนท้องถิ่น กํานัน ผู้ใหญ่บ้าน และบริษัท โคคา-โคลา (ประเทศไทย) ในโครงการ “รักน้ํา” ซึ่งเป็นการแสดงออกถึงความรับผิดชอบต่อสังคมและสิ่งแวดล้อม โดยจะใช้งบประมาณด้าน CSR การประชาสัมพันธ์ของบริษัท ในการสนับสนุนหน่วยงานภาครัฐและภาคประชาชน เพื่อดําเนินโครงการในรูปแบบต่าง ๆ ได้แก่ การอนุรักษ์และฟื้นฟูแหล่งน้ํา ตามแนวทางพระราชดําริ เช่น การปลูกหญ้าแฝกป้องกันการกัดเซาะหน้าดิน การกําหนดแนวเขตป่าชุมชน ให้คนอยู่ร่วมกับธรรมชาติอย่างสมดุล การบริหารจัดการทรัพยากรน้ํา ด้วยการส่งเสริมให้มีการใช้วิทยาการและเทคโนโลยีสมัยใหม่ ร่วมกับปราชญ์ชาวบ้าน ในการสร้างฝายชะลอน้ํา แก้มลิง แอ่งน้ําเล็ก ๆ ของชุมชน ที่เก็บน้ําในไร่นา
นอกจากนั้น ยังมีการสร้างศูนย์การเรียนรู้ระบบนิเวศวิทยา การสร้างเครือข่ายอนุรักษ์ทรัพยากรธรรมชาติและสิ่งแวดล้อม ตลอดจนการปรับปรุงกระบวนการผลิตของโรงงานอุตสาหกรรม ให้ลดการใช้น้ําต้นทุนลง 28% และเข้มงวดการบําบัดน้ําทิ้ง ก่อนคืนกลับสู่ธรรมชาติ ให้อยู่ในระดับที่สะอาดและปลอดภัยต่อสัตว์น้ํา และสามารถใช้ในการเพาะปลูกได้อีกด้วย มีการตรวจสอบตลอดเวลา ผมเห็นว่า ถ้าทุกฝ่ายร่วมมือกัน มีน้ําใจต่อกัน ประเทศไทยของเรา ก็จะสามารถผ่านพ้นวิกฤตภัยแล้งครั้งนี้ได้ ทั้งในปัจจุบันและอนาคต โดยเฉพาะโครงการรักน้ํา ตามแนวทางประชารัฐนี้ เป็นการเสริมสร้างความเข้มแข็งให้กับชุมชน โดยเฉพาะชุมชนเกษตรกรรมของไทย ซึ่งถือว่ามีสัดส่วนมากที่สุดของประเทศ ให้เราสามารถยกระดับความเป็นอยู่ของตนในท้องถิ่นของกลุ่มเกษตรกรให้ดีขึ้น มีชีวิตใหม่ มีความหวัง ลดหนี้สิน โดยไม่ต้องเข้ามาเสี่ยงโชคในเมือง ทํางานกับขายแรงงาน ซึ่งไม่ค่อยจะเพียงพอ ครอบครัวได้มีโอกาสอยู่กันพร้อมหน้า ลูกหลานในอนาคตจะกลับไปพัฒนาถิ่นเกิดของตน รัฐบาลก็ทําให้สอดคล้องทั้งหมด การศึกษาที่ต้องกลับไปภูมิลําเนาของตนเอง มีทุนการศึกษาให้อะไรก็แล้วแต่ หรือที่ต่อยอดจบไปแล้วเดิมยังไม่มีงานทําเหล่านี้ แต่ต้องมีกติกาชัดเจนว่าจะต้องกลับไปอยู่ที่บ้านของตัวเองเพื่อพัฒนาบ้านเกิดของตนเองให้มีความมั่นคงตลอดไป ทั้งหมดนี้ก็จะเกิดด้วยความร่วมมือกันของทุกฝ่าย เพราะประเทศไทย เป็นของคนไทยทั้งหมด ไม่ใช่ของคนใดคนหนึ่งเกือบ 70 ล้านคนในวันนี้
สัปดาห์ที่ผ่านมานั้น ผมได้มีโอกาสลงพื้นที่ภาคตะวันออกเฉียงเหนือ เพื่อไปติดตามความคืบหน้าการดําเนินโครงการต่าง ๆ ตามนโยบายรัฐบาลที่ได้ออกไป โดยเฉพาะอย่างยิ่งในการสนับสนุนงบประมาณ “ตําบลละ 1 ล้านบาท” ในการสร้างความเข้มแข็งและแก้ปัญหาภัยแล้ง ตามแนวทางประชารัฐ มีตัวอย่างและมีผลสําเร็จที่น่าชื่นชม คือ โครงการก่อสร้างประตูเปิด-ปิดน้ํา และคลองส่งน้ําหนองมัก ต.จอมศรี อ.เพ็ญ จ.อุดรธานี ที่เป็นการจัดการแหล่งน้ําทางการเกษตรของชุมชนเองช่วยลดความเสี่ยงแก่เกษตรกร 5 หมู่บ้าน 190 ครัวเรือน พื้นที่การเกษตรได้รับประโยชน์ 3,000 ไร่ สร้างรายได้แม้ในช่วงหน้าแล้งก็สามารถจะประกอบอาชีพเลี้ยงสัตว์ ทําการประมง ปลูกพืชผักสวนครัว พืชน้ําน้อยได้ นอกจากนั้น ยังสามารถเพิ่มประสิทธิภาพการบริหารจัดการน้ํา ด้วยการกักเก็บน้ําได้มากกว่า 5 ล้านลูกบาศก์เมตร และมีคลองส่งน้ําเล็ก ๆ ลงสู่ไร่นาเกษตรกร ความยาวกว่า 1 กิโลเมตรที่ตื้นเขินเดิม แก้ไขปัญหาน้ําท่วมและกักเก็บน้ําไว้ดื่ม-กิน-ใช้ อีกด้วย นั่นคือตัวอย่างประชารัฐระดับล่าง ซึ่งประชาชนมีความต้องการกําหนดความต้องการขึ้นมาเอง และเขาก็ร่วมมือกันทํา รัฐก็เข้าไปสนับสนุนและช่วยเหลือ
สําหรับประชารัฐระดับบน ก็ได้มีการประชุมคณะกรรมการ กรอ.ส่วนกลาง และคณะกรรมการ กรอ.กลุ่มจังหวัด รัฐร่วมเอกชนของภาคตะวันออกเฉียงเหนือตอนบน 1 (จังหวัดอุดรธานี เลย หนองคาย บึงกาฬ และหนองบัวลําภู) ผมเป็นประธานในการประชุม เพื่อจะรับทราบการบริหารจัดการภัยแล้ง การบริหารจัดการน้ําที่มีอยู่ และติดตามความคืบหน้าในเรื่องการส่งเสริมความเป็นอยู่ของประชาชนผู้มีรายได้น้อยตลอดจนการกระตุ้นการลงทุนขนาดเล็ก ได้มีการรับฟังข้อเสนอของภาคเอกชนหลายเรื่องด้วยกันในการพัฒนาและแก้ไขปัญหาเศรษฐกิจในพื้นที่กลุ่มจังหวัดดังกล่าว
รัฐบาลต้องการสร้างความยั่งยืนที่มีจุดมุ่งหมายอันเดียวกัน คือ ตั้งแต่ต้นทางถึงปลายทาง สร้างความเชื่อมโยง 18 กลุ่มจังหวัดอย่างสอดคล้องกัน ชูจุดเด่นของแต่ละกลุ่มจังหวัด ของแต่ละกลุ่มภูมิภาค โดยเฉพาะวันนี้ต้องให้ความสําคัญกับเรื่องสินค้าที่จะต้องมีการบ่งบอกทางภูมิศาสตร์ ต้นกําเนิด (GI) ต้องระบุแหล่งที่มา เพื่อสร้างจุดสนใจให้สินค้ามากขึ้นและเป็นไปตามพันธะสัญญากับโลกภายนอกเขาด้วย สําหรับการลงพื้นที่ในครั้งนี้ ผมและคณะรัฐมนตรีได้อนุมัติในหลักการให้จัดทํางบประมาณเพิ่มเติมในเรื่องที่เร่งด่วน จํานวนเงินกว่า 300 ล้านบาท ตามที่ กรอ.กลุ่มจังหวัดเสนอมา เป็นโครงการที่จะเป็นประโยชน์และสามารถจะเกิดได้โดยทันที ก็ยินดีที่ทุกคนได้ช่วยกันคิด ช่วยกันทํา อย่าให้รัฐต้องเป็นผู้กําหนดเองทั้งหมด
อีกเรื่องหนึ่งในระหว่างการเดินทางไปสาธารณรัฐประชาชนจีน เพื่อร่วมการประชุมผู้นํากรอบความร่วมมือแม่โขง –ล้านช้าง ครั้งที่ 1 และการประชุมโป๋วอ่าว ฟอรั่ม ฟอร์ เอเชีย ระหว่างวันที่ 22 – 24 มีนาคมที่ผ่านมา ผมได้มีโอกาสพบหารือ แบบทวิภาคีกับท่าน หลี่ เค่อเฉียง นายกรัฐมนตรีแห่งสาธารณรัฐประชาชนจีน ซึ่งเป็นเพื่อนกัน เราเป็นมิตรกันอยู่แล้ว มีหลายประเด็นที่พูดคุยกันในเรื่องของการสร้างสรรค์ ทําอย่างไรความสัมพันธ์ไทยกับจีนจะพัฒนาให้มากยิ่งขึ้นโดยเร็ว รวมทั้งในการร่วมมือในการสนับสนุนประเทศอื่น ๆ ด้วย โดยเฉพาะในประเทศอาเซียนด้วยกัน
ประเด็นสําคัญคือเราได้บรรลุถึงข้อตกลงหรือข้อยุติในหลักการ เกี่ยวกับการดําเนินการสร้างรถไฟความร่วมมือ ไทย – จีน และ G to G คือ ไทยจะลงทุนดําเนินการเองทั้งหมดทุกขั้นตอน ในลักษณะ G to G โดยไม่มีทั้งการให้สัมปทานหรือการร่วมทุนกับใครทั้งสิ้น เนื่องจากเราพิจารณาแล้วว่าเรามีศักยภาพสามารถทําได้ ในส่วนหลักการของจีนนั้น คือเขาไม่สามารถจะร่วมลงทุนได้ในกรณีนี้ ถ้าหากว่าไม่ใช่เป็นเรื่องของสัมปทาน ซึ่งเราคงให้เขาไม่ได้อยู่แล้ว เราลงทุนเองดีกว่า ผลประโยชน์ตกอยู่กับเราทั้งสิ้นและเราสามารถเริ่มเป็นโครงการแรก เป็นรถไฟความเร็วสูงเส้นแรก ระยะทางไม่ยาวมากนักคือเส้นทางกรุงเทพฯ-นครราชสีมา ระยะทางประมาณ 250 กิโลเมตร ซึ่งจะใช้เทคโนโลยีจากจีน ในการก่อสร้างและถ่ายทอดองค์ความรู้ทั้งเรื่องก่อสร้าง การบริหารจัดการเดินรถ และคนไทยจะต้องดําเนินการให้ได้เองในระยะเวลาอันรวดเร็ว
ทั้งนี้ รัฐบาลเห็นความสําคัญกับการมีรถไฟความเร็วสูง คือเดิมคิดไว้ว่าจะทํารางไว้ก่อนแล้วนํารถไฟความเร็วปานกลางมา สรุปว่าไม่เหมาะกับสถานการณ์วันนี้ เราไปไม่ทัน การลงทุนนี้ลงทุนในประเทศดีกว่า เพื่อจะบริการประชาชนเป็นหลักแล้วกัน เรื่องเชื่อมโยงต่าง ๆ ก็ว่ากันในระยะต่อไป เราสามารถจะเดินทางได้สะดวกรวดเร็วขึ้น ก็อยากให้เป็นรถไฟสู่อนาคต เป็นรถไฟความเร็วสูงเส้นประวัติศาสตร์ก่อนก็แล้วกัน เพื่อประโยชน์ความสัมพันธ์ไทย – จีนด้วย เพื่อการพัฒนาการปฏิรูปประเทศไทย ระยะที่ 1 ด้วย
และจากการสํารวจข้อมูลพบว่า ภาคอีสานที่จําเป็นเกิดก่อนในขณะนี้ เพราะมีความพร้อมของศักยภาพในหลาย ๆ ด้าน จากที่ไปเยี่ยมเยียนมาในเรื่องของการค้า การลงทุนต่าง ๆ ขยับขยายมี GDP มากขึ้น สําหรับภาคอื่นก็รอระยะหนึ่ง ไม่ใช่ว่าจะทําให้ภาคใดภาคหนึ่ง ต้องทําทุกภาคอยู่แล้ว แต่ตอนนี้รัฐบาลตั้งใจให้เป็นจุดเริ่มก่อน ให้ประชาชนได้เห็น ได้เข้าใจว่าการคมนาคมขนส่งของประเทศจะเป็นอย่างไรต่อไปในอนาคตวันข้างหน้า ซึ่งจําเป็นต้องมีหมด เพื่อใช้ในการบริการประชาชนเป็นหลัก การสัญจรไปมามีความรวดเร็ว มีการเคลื่อนย้ายแรงงานเคลื่อนย้ายคนที่จะไปสู่ต่างจังหวัด และต่างจังหวัดมาทํางานในกรุงเทพฯ ทํานองนี้ ให้เร็วขึ้นเช้าไปเย็นกลับก็ได้ เพราะฉะนั้นเราเริ่มภายในก่อนดีกว่า ไม่ใช่เฉพาะเรื่องรถไฟความเร็วสูงอย่างเดียว ที่เราคิดอยู่ขณะนี้ นโยบายรัฐบาลที่ได้มีการอนุมัติหลักการและจัดทําโครงการรถไฟทางคู่ตามเส้นทางเดิมให้สามารถสวนกันได้ เพื่อใช้ในการขนส่งสินค้าและเดินทางที่ไม่รีบร้อน และอยู่ในศักยภาพที่ประชาชนทุกคนสามารถใช้ได้ไปพร้อม ๆ กันอีกด้วย เป็นทางเลือกนะครับ หากเราเรียนรู้เทคโนโลยีใหม่ๆ เราผลิตคนขึ้นมาใหม่ ๆ ให้มีความชํานาญในเรื่องการบริหารจัดการ เรื่องเทคนิค เทคโนโลยีการควบคุมการบริหารการเดินรถเหล่านี้ ก็สามารถที่จะเกิดประโยชน์สูงสุดได้
สิ่งที่ผมเน้นคือ การบริหารจัดการพื้นที่สองข้างทาง โดยคนไทยเอง โดยประเทศไทย รัฐบาลจะหาวิธีการทําอย่างไรให้เกิดประโยชน์ร่วมกันอย่างสูงสุดกับคนไทยและภาคเอกชน ธุรกิจไทย อาจจะมีความร่วมมือในลักษณะ PPP ร่วมลงทุนได้ ทั้งหมดนั้นเราจะเร่งดําเนินการให้ได้โดยเร็วตามกําหนดเวลาที่มีอยู่ ตาม MOU ที่ได้ลงนามกันไว้แล้วด้วย เพียงแต่เปลี่ยนรูปแบบเท่านั้นเอง ซึ่งทางจีนก็ยินดี นายกรัฐมนตรีจีนเขาฝากมาว่า ขอให้คนไทยเชื่อมั่นจีนกับไทยนั้นเป็นเหมือนครอบครัวเดียวกัน ขอให้เชื่อมั่นว่าทางจีนก็มีความปรารถนาดีกับไทย ผมก็ตอบเขาไปว่า เช่นเดียวกัน เพราะฉะนั้นเราต้องช่วยกันสร้างความไว้เนื้อเชื่อใจให้กับประชาชนในประเทศ ซึ่งท่านก็รับปากว่าโอเค ต้องทําเรื่องเหล่านี้ให้ชัดเจนขึ้น ไม่ได้มุ่งหวังแต่เรื่องธุรกิจเพียงอย่างเดียว
การใช้แรงงานคงใช้แรงงานไทยเป็นหลัก ช่างเทคนิคไทยให้มากที่สุด เพียงแต่ว่าต้องเอาวิศวกรเพราะเราใช้เทคโนโลยีของเขามาแนะนํามาควบคุมการก่อสร้างอะไรต่าง ๆ ผมก็บอกไปแล้วว่า วัสดุบางอย่างที่ไทยสามารถผลิตเองก็ต้องใช้ของเรา อะไรผลิตไม่ได้จําเป็นต้องซื้อก็ต้องซื้อ วันนี้โชคดีที่หลาย ๆ อย่างราคาค่อนข้างจะถูกลง แต่อย่าลืมว่าจํานวนวงเงินต่าง ๆ มีการเปลี่ยนแปลงได้ เพราะด้วยเทคนิคและเทคโนโลยีที่เปลี่ยนแปลงไป อย่าเอาตัวเลขเดิมมาพิจารณาวันนี้ ตัวเลขเก่า ตัวเลขใหม่คนละอันกัน คนละสถานการณ์กัน ดูว่าคุ้มค่าหรือไม่ และเราได้ประโยชน์หรือไม่ อันนี้เป็นสิ่งสําคัญอย่าไปบิดเบือนกันจนเสียหายไปหมด ทุกอย่างไม่ได้กําหนดด้วยราคาเพียงอย่างเดียว ต้องกําหนดด้วยประสิทธิภาพ ประสิทธิผลด้วย ผมอยากให้ประชาชนทั้งประเทศเกิดความมั่นใจ
ถ้าทุกคนตระหนักถึงความสําคัญร่วมกันของการลงทุนโครงสร้างพื้นฐานนี้แล้วก็จะสามารถขยับขยายไปยังภูมิภาคเหนือ ใต้ ตะวันออก ตะวันตก อาจจะมี 3 – 4 เส้นอีกก็ได้ลักษณะเดียวกันนี้ไป ถ้าเรามีศักยภาพที่เพียงพอ และมีรายได้เข้าประเทศมากขึ้น หรือมีการร่วมลงทุนกับคนไทยภายในประเทศให้มากยิ่งขึ้น ผมคิดว่าน่าจะเกิดขึ้นได้ แต่ต่อไปเราก็จะเชื่อมเส้นแรกนี้ตะวันออกเฉียงเหนือไปโคราช ระยะแรกไปยังพื้นที่ต่าง ๆ ทั่วประเทศ อาทิ แหล่งท่องเที่ยว เขตเศรษฐกิจ เมืองท่า เมืองสําคัญ ด้วยการใช้รถยนต์ รถไฟฟ้า ทางเรือก็ได้ ให้เชื่อมต่อซึ่งกันและกัน สําหรับการเชื่อมโยงกับประเทศเพื่อนบ้านการค้าขายไปสู่ทวีปอื่น ๆ นั้นก็เป็นอนาคต เราจะได้ผสมผสานเป็นระบบการขนส่งทางรางของภูมิภาคและของเอเซียต่อไป
วันนี้ถึงเวลาแล้วที่เราจะต้องร่วมมือกันเร่งเดินหน้าโครงการรถไฟความเร็วสูงให้ได้ เมื่อมีก้าวแรก ก้าวต่อ ๆ ไปก็จะตามมา ขอให้ทุกคนมั่นใจถ้าเราชักช้ากว่านี้ก็จะเสียงานเสียการ เราจะตามใครเขาไม่ทัน เพราะการประชุมทุกประเทศเขาพัฒนาหมด ขอให้พี่น้องประชาชนให้ความร่วมมือ ใครที่เดือดร้อนเราก็จะเยียวยาให้ เพราะต้องมีคนเดือดร้อนอยู่บ้าง แต่ประโยชน์ได้มากกว่าคนเดือดร้อนเราก็จะต้องดูและให้มีความสุข หาที่อยู่ที่กินให้กรณีที่อยู่ในเส้นทางดังกล่าว อย่าต่อต้านคัดค้านกันเลย ทําให้ประโยชน์ของชาติเสียหายไปมาก แต่ของตัวเองรัฐบาลก็จะดูแลให้ ขอให้เคารพใน กติกา ในกฎหมาย ผมจะพยายามรักษาผลประโยชน์ของชาติให้ได้มากที่สุด โดยจะกํากับดูแล ทั้งตัวผมเอง ทั้ง คสช. และ ครม. อย่างรอบคอบ เพราะสิ่งเหล่านี้เป็นสมบัติของชาติจากภาษีของพวกเราทั้งสิ้น และเพื่อเป็นอนาคตของลูกหลาน
คาดว่าในเดือนกรกฎาคมนี้ จะสามารถเริ่มดําเนินการได้ ในเรื่องของเงินทุนก็คงจะใช้เงินกู้ด้วย ใช้ในการลงทุนเราเตรียมเงินไว้หลายอย่างด้วยกัน ในเรื่องของการลงทุนภาครัฐแต่ใช้ไม่ได้เพราะว่าติดโน่นติดนี่มากมาย ผมจําเป็นต้องตัดสินใจ ไม่อย่างนั้นก็ไม่เกิดงาน ไม่เกิดการจ้าง ไม่เกิดอะไรใหม่ ๆ เลย และก็บอกว่ารัฐบาลบริหารเศรษฐกิจไม่ได้ เพราะฉะนั้นผมจึงอยากขอร้องว่าอะไรที่จะเกิดประโยชน์ขอให้ช่วยกัน อย่าคัดค้านกันเลย มีปัญหาอะไรอยากให้รัฐแก้ปัญหาให้ เราก็แก้ปัญหาให้ แต่ต้องเดินหน้าให้ได้ ซึ่งขณะนี้ทางกระทรวงการคลังได้ควบคุมในเรื่องค่าใช้จ่าย เงินงบประมาณภาครัฐก็ดูแลในภาพรวมอยู่แล้ว และกระทรวงคมนาคมก็ต้องทําให้เกิดประโยชน์สูงสุดคุ้มค่ากับเม็ดเงินทุกบาททุกสตางค์ จะต้องมีการดําเนินการให้เกิดความโปร่งใส ถ้าใครเห็นว่าไม่โปร่งใสก็ร้องเรียนมาเลย ผมตรวจสอบให้ทันที และจะต้องให้เกิดประสิทธิภาพโดยเร็ว สําหรับภาคเอกชนของไทยก็ขอเชิญชวน ไม่ใช่เฉพาะเส้นทางเส้นนี้ มีอีกหลายอย่างที่อยากจะให้ร่วมมือไม่ว่าจะเป็นรถไฟฟ้า ทางมอเตอร์เวย์อะไรก็แล้วแต่ เราก็มีนักธุรกิจขนาดใหญ่จํานวนมากพอสมควร ถ้าเรามาร่วมลงทุนกันในส่วนตรงนี้ได้ผลประโยชน์ก็จะอยู่ในประเทศเราเอง เรื่องที่จะแบ่งปันกันอย่างไรก็ว่ากันมา ให้เกิดความเป็นธรรม แต่ข้อสําคัญคือ ขอร้องให้ทุกคน ทุกบริษัทที่มีเงินช่วยประเทศชาติในช่วงนี้แล้วกัน ไม่อย่างนั้นไปไม่ได้แน่นอน วันหน้าก็เกิดไม่ได้อีกจะทําอย่างไร ก็ขอให้พี่น้องประชาชนเข้าใจในหลักการ ในข้อเท็จจริง และฟังข้อมูลของรัฐบาลที่ถูกต้องด้วยจะได้ก่อให้เกิดความขัดแย้งใด ๆ แน่นอนว่าทําอะไรก็ตามต้องมีความขัดแย้ง สําคัญคือข้อมูลถูกต้องหรือไม่ ไม่อย่างนั้นประเทศของเราติดกับดักของตัวเองอยู่แบบนี้ ขอให้มองอนาคตของประเทศไว้เป็นสําคัญ
สําหรับความคืบหน้าในการบริหารราชการแผ่นดินของรัฐบาลและ คสช. ในการแก้ปัญหาที่ผ่านมาเป็นเวลาเกือบ 2 ปี เราต้องปฏิรูปไปด้วย แต่คําว่าปฏิรูป ระยะที่ 1 ของเรา ซึ่งไม่ได้ง่ายเพราะฉะนั้นแผนปฏิรูปที่เขียนมากันมากมายไปหมด ทําไม่เสร็จ เพราะฉะนั้นทุกกิจกรรมต้องเอาระยะที่ 1 มาทําก่อนอะไรที่ทําไม่ได้ติดไว้ก่อน ทําที่ทําได้ก่อนเลย ทันที เรียกว่าปฏิรูปทันที ที่มีปัญหากันขณะนี้ คือเรื่องตํารวจ เรื่องอะไรต่าง ๆ มีทันทีบ้าง อะไรทําต่อต้องทําต่อ วันนี้ต้องให้สามารถดําเนินคดี จับกุมได้ให้เหลือตํารวจน้ําดีอยู่ เพื่อจะไม่ให้มีตํารวจที่ไม่ดีในองค์กร มีทุกองค์กร ข้าราชการดีบ้าง ไม่ดีบ้าง แต่ผมพยายามทําแต่ที่ แต่ต้องเห็นใจเพราะมีจํานวนมาก ถ้าเราไปรื้อเร็ว ๆ ทีเดียว งานเดินไม่ได้อีก วันนี้ต้องเดินหน้าประเทศไปด้วย ถ้าไม่มีความขัดแย้ง ไม่ต้องปฏิรูป ไม่ต้องเดินหน้าประเทศ ผมรื้อทันทีทุกอย่าง แต่เป็นไปไม่ได้ แต่ขอความร่วมมือของผู้บังคับหน่วย ปลัดกระทรวง อธิบดี ดูตัวเองด้วยว่าทํางานได้ตรงตามนโยบายของรัฐบาลหรือไม่ ตามที่รัฐบาลกําหนดวิสัยทัศน์หรือยัง และผมจะดูท่านอีกที ขอให้ความสําคัญกับโครงการที่สําคัญ ในเรื่องการสร้างความยั่งยืนให้กับประเทศ เช่น
1. โครงการบ้านประชารัฐ เพื่อลดความเหลื่อมล้ําและยกระดับคุณภาพชีวิตให้กับพี่น้องประชาชน ผู้มีรายได้น้อยและปานกลางข้าราชการ และผู้ที่มีรายได้ไม่แน่นอนหรือประกอบอาชีพอิสระ ค้าขาย ขี่มอเตอร์ไซค์รับจ้าง คืออาชีพอิสระ ต้องดูคนทุกกลุ่ม ข้าราชการต้องเห็นใจเขาถึงทุกคนบอกว่าเขาจะต้องมีเงินเดือนแต่เขาต้องเสียภาษีเต็มเม็ดเต็มหน่วย ไม่ว่าจะขึ้นเงินเดือนเท่าไหร่ก็ตาม พอขึ้นเงินเดือนเสร็จ เป็นไปตามกฎหมาย ตาม พ.ร.บ. สิทธิของเขา ต้องขึ้นปีไหนขึ้นได้ ปีไหนยังขึ้นไม่ได้ คอยก่อน แต่บางครั้งจําเป็นต้องขึ้น ไม่ใช่เอาเงินไปให้เขา ถ้าเพิ่มให้เขาไป ภาษีจะกลับมา อันที่ 1 อันที่ 2 มีแรงจับจ่ายใช้สอยในข้างล่าง ผมไม่ได้มุ่งหวังว่าต้องซื้อของมากขึ้น ไม่ได้มุ่งหวังให้มีการผลิต ถ้าไม่มีใครซื้อเลย ประชาชนซื้อไม่ไหว รายได้น้อย ยังไปไม่ถึงตรงนั้น ก็ต้องเอาข้าราชการไปนําร่องก่อน วงจรผลิตต่าง ๆ จะได้ไม่เลิกผลิต และโรงงานประกอบการไปได้ไม่หมด อยากให้คิดให้เป็นระบบแบบนี้ อะไรที่เราเริ่มได้เริ่มก่อน เพราะฉะนั้นในส่วนของที่อยู่อาศัย อยากให้ดูว่าเราคิดเป็นระบบระยะยาว เราจะทําให้คนที่ไม่เคยมีกรรมสิทธิ์ในที่อยู่อาศัยมาก่อนเลยให้สามารถมีบ้านเป็นของตนเอง และจะมีสถานที่ค้าขายประกอบการแถวนั้น จะได้ไม่ลําบาก เชื่อมโยงกับระบบคมนาคมขนส่งอีกเป็นภาพรวม ระยะแรกในมูลค่าไม่เกิน 1.5 ล้านบาทต่อหน่วย โดยมีหลายอย่างด้วยกัน (1) จัดสินเชื่อเพื่อที่อยู่อาศัยโดยมีธนาคารอาคารสงเคราะห์และธนาคารออมสินจัดทําโครงการวงเงิน 40,000 ล้านบาท ระยะเวลาเงินกู้ไม่เกิน 30 ปี (2) สินเชื่อเพื่อพัฒนาโครงการที่อยู่อาศัย วงเงินสินเชื่อประมาณ 30,000 ล้านบาท อัตราดอกเบี้ยผ่อนปรน ระยะเวลาเงินกู้ไม่เกิน 2 ปี เพื่อสนับสนุนสินเชื่อให้เอกชนผู้ประกอบธุรกิจพัฒนาอสังหาริมทรัพย์ และการเคหะแห่งชาติ ที่เข้าร่วมพัฒนาโครงการฯ ช่วยกระตุ้นเศรษฐกิจทั้งเรื่องการก่อสร้าง การจ้างแรงงานต่าง ๆ เป็นภาพรวมของประเทศ และ (3) การสนับสนุนให้เอกชนผู้ประกอบธุรกิจพัฒนาอสังหาริมทรัพย์ที่เข้าร่วมพัฒนาโครงการฯ รับภาระค่าธรรมเนียมจดทะเบียนการโอนอสังหาริมทรัพย์ร้อยละ 2 ของราคาที่อยู่อาศัย และค่าธรรมเนียมจดทะเบียนการจํานองร้อยละ 1 ของมูลค่าจํานองเป็นระยะเวลา 2 ปี รวมทั้งรับภาระค่าใช้จ่ายส่วนกลางในปีที่ 1 เป็นต้นโดยเริ่มโครงการฯ ตั้งแต่วันที่ 23 มีนาคมที่ผ่านมา
โครงการนี้ถือเป็นส่วนหนึ่งของแผนยุทธศาสตร์การพัฒนาที่อยู่อาศัยของรัฐบาล คสช. 10 ปี (พ.ศ.2559-2568) ซึ่งตั้งเป้าหมายให้ผู้มีรายได้น้อยกว่า 2.7 ล้านครัวเรือนทั่วประเทศ จาก 4.6 ล้านครัวเรือนตามยอดในปัจจุบันที่ไม่มีกรรมสิทธิ์ในที่อยู่อาศัย เห็นไหมว่ามี 4.6 ล้าน ทํา10ปีได้แค่ 2.7 ล้าน ต้องหาความร่วมมือให้มากขึ้น ถ้าเราอยากให้คนมีคุณภาพชีวิตที่ดี สังคมจะปลอดภัย สร้างโอกาสในการเข้าถึงบริการของรัฐ และธํารงความเป็นธรรมในสังคม
โดยในปี 2559 ในส่วนของการเคหะแห่งชาติ กระทรวงการพัฒนาความมั่นคงของมนุษย์ มีโครงการที่พร้อมขับเคลื่อน ได้แก่ (1) โครงการต่อเนื่องพร้อมขายและส่งมอบ จํานวน 182 โครงการ 10,000 หน่วย(2) โครงการพัฒนาที่อยู่อาศัยสําหรับผู้มีรายได้น้อย จํานวน 61 โครงการ 15,000 หน่วย(3) โครงการบ้านพักสวัสดิการข้าราชการ ประมาณ 5,000 หน่วย และ (4) โครงการฟื้นฟูเมืองชุมชนดินแดง เป้าหมาย 20,000กว่าหน่วย โดยเริ่มประมาณเดือนมิถุนายนนี้ในส่วนของสถาบันพัฒนาองค์กรชุมชน มีโครงการที่พร้อมขับเคลื่อนปีนี้ ได้แก่ (1)โครงการบ้านมั่นคง พร้อมส่งมอบบ้านเกือบ 3,000 ครัวเรือน (2) โครงการพัฒนาที่อยู่อาศัยชุมชนริมคลองลาดพร้าวและคลองเปรมประชากร จํานวน 26 ชุมชน เกือบ 4,000 ครัวเรือน โดยจะส่งมอบพื้นที่ให้กรุงเทพมหานครบริหารจัดการต่อในกลางปีนี้ (3)โครงการที่อยู่อาศัยกลุ่มคนไร้บ้าน จังหวัดเชียงใหม่และขอนแก่น รวม 151 ครัวเรือน และ (4) โครงการปทุมธานีโมเดล เป้าหมาย 1,000 กว่าครัวเรือนอย่างไรก็ตามที่กล่าวเรียนไปแล้ว ต้องทําต่อเนื่อง ไม่ว่าจะรัฐบาลไหนก็ตาม ต้องทําต่อให้สําเร็จ เพราะระหว่างที่เรากําลังทําอยู่ ไม่ครบ 4.6 ล้าน และระหว่าง 10 ปี 20 ปี วันข้างหน้า จํานวน 4.6 ล้านมากขึ้นไปตามลําดับ เพราะคนมากขึ้น มีครอบครัวมากขึ้น คนต้องการตลอดเวลา ขอให้เป็นยุทธศาสตร์ระยะยาว
2. มาตรการกระตุ้นราคายางพาราในประเทศให้สูงขึ้นเราเริ่มรับซื้อยางในตลาดไปแล้ว จับโครงการจับคู่ธุรกิจผลิตภัณฑ์ยางนี่สําคัญที่สุด และมีการส่งเสริมการส่งออกผลิตภัณฑ์ยางและยางพาราธรรมชาติ และกระตุ้นให้ผู้ประกอบการไทยหันมาแปรรูปยางพาราให้มีมูลค่าเพิ่มขึ้น ตลอดจนมีการหารือ 3 ประเทศใหญ่ในเอเชียที่จะร่วมกันรักษาเสถียรภาพราคายางของพวกเราเอง ที่เราเป็นผู้ผลิตรายใหญ่ของโลก ทุกอย่างมีความก้าวหน้าตามลําดับ เราต้องแก้ปัญหาราคายางในประเทศอย่างยั่งยืน สําคัญที่สุดคือการผลิต ผลการดําเนินงานในปัจจุบันมีความก้าวหน้าเป็นที่น่าพอใจในฐานะรัฐบาล แต่กลุ่มเกษตรกรอาจจะยังไม่พอใจมากนัก เพราะต้องการราคาที่สูงมากกว่านี้ ขอเวลาสักหน่อย ต้องพัฒนาไปสู่การผลิต สร้างนวัตกรรมให้มีมูลค่าสูงขึ้น ใช้ในประเทศให้มากขึ้น ทั้งนี้ ต้องมีการเตรียม Rubber City ในเรื่องของการสร้างโรงงานผลิตยาง ยางรถยนต์ การทดสอบยาง ต้องใช้เวลาเพราะที่ผ่านมาไม่ได้ วันนี้ผมต้องเข้ามา กว่าจะอะไรได้สักอย่างติดไปหมด เพราะปัญหาเก่ามีอยู่ วันนี้ต้องมาแก้ ต้องใช้อํานาจบางอย่างที่ผมมีอยู่ในการที่ทําให้เกิดขึ้น วันนี้ที่น่าพอใจ เห็นราคาและจํานวนที่มียอดสั่งซื้อและมูลค่าการซื้อขายเป็นจํานวนมากขึ้น จากผู้ซื้อต่างประเทศกว่า 40 ประเทศ มีคําสั่งซื้อสินค้ายางและผลิตภัณฑ์รวมมูลค่ามากกว่า 5 หมื่นล้านบาท นี้คือสิ่งที่รัฐบาลแก้ รัฐบาลนี้แก้อย่างยั่งยืน สามารถช่วยเพิ่มปริมาณการใช้ยางภายในประเทศ ทั้งยางแท่งยางแผ่นรมควันน้ํายางข้น รวมเกือบ 8 แสนตัน นอกจากนี้ ยังมียอดสั่งซื้อไม้ยางพารา กว่า 2 หมื่นตู้คอนเทนเนอร์ โดยล่าสุด มีผู้ซื้อจากต่างประเทศให้ความสนใจเพิ่มเติม ทั้งจากกลุ่มประเทศอาเซียนจีน อินเดีย เกาหลีใต้ ญี่ปุ่น สหภาพยุโรป สหรัฐฯ ตะวันออกกลาง และแอฟริกา มีการลงนามบันทึกความเข้าใจ (MOU) จะซื้อขายยางพาราและผลิตภัณฑ์ยาง จํานวน 8 ฉบับ มูลค่ากว่า 17,500 ล้านบาท และ MOU การซื้อขายผลิตภัณฑ์ยางและยางพาราธรรมชาติอื่นๆ อีก ที่มีกําหนดส่งมอบภายใน 1 ปี มีมูลค่า 2,160 ล้านบาทเป็นผลที่รัฐบาลได้จัดคณะรัฐมนตรีไปเดินการตลาด เรื่องการค้าขายผลิตผล ผลิตภัณฑ์ทางการเกษตรทั้งหมด โดยเฉพาะอย่างยิ่ง ยาง ข้าว มีตลาดใหม่มากมาย สําหรับการไปเยือนจีนครั้งนี้ ได้พูดคุยกับท่านรัฐมนตรีจีน ท่านรับปากว่าจะเร่งดําเนินการในเรื่องของการซื้อยางและข้าวจากไทยให้ได้โดยเร็ว หลาย ๆ อย่างดีขึ้น หลายประเทศมีความเชื่อมั่นเรามากขึ้น วันนี้เราต้องเชื่อมั่นกัน ถ้าไม่เชื่อมั่นกัน ต่างประเทศไม่เชื่อมั่น เพราะฉะนั้นกรุณาฟังนิดหนึ่งว่าผมทําอะไรอยู่
ในส่วนการเร่งรัดให้กระทรวงต่างๆ ส่งเสริมการใช้ยางพาราในประเทศ ขอสั่งการอีกครั้งหนึ่งเร่งดําเนินการสู่การผลิตให้ได้โดยเร็ว เพราะว่าทุกกระทรวงรออยู่ เพื่อจะได้ไปกําหนด TOR สร้าง เช่น สนามกีฬาหรือว่ายางปูพื้น หรือแม้กระทั่งใช้เป็นยางรถยนต์ สําหรับยางยนต์ทางทหาร คือถ้าเราไม่ทําตรงนี้ เริ่มต้นไว้ก่อน ไปไม่ได้ ในระหว่างที่เรารอ บริษัทใหม่ ๆ เกิดขึ้น เขาเอาบริษัทเก่า ๆ ที่มีอยู่แล้วเดิม มาขอร้องขอความร่วมมือประชารัฐได้ไหม ส่วนหนึ่งมาเอายางกับเรา ไปผลิตออกมาและมาขายส่วนราชการ ตามระเบียบต่าง ๆ ที่เขียนขึ้นมาเพื่ออํานวยประโยชน์ ทั้งนี้ไม่ใช่การเอื้อประโยชน์ให้ใคร ต้องมีการแข่งขันกัน ต้องมีการให้ความร่วมมือระหว่างกัน และใช้มาตรการทางการเงินการคลังดูแลท่านมีทั้งลานกีฬา สนามเด็กเล่นถึงแม้ว่าราคายางในปัจจุบันจะดีขึ้น แต่ไม่สบายใจมากนักจนกว่าจะคงที่ เพราะว่าเกี่ยวโยงกับปัญหาน้ํามัน น้ํามันมีส่วนในการผลิตยางเทียมได้ถูกกว่า อย่างไรก็ตามผลิตภัณฑ์จากยางธรรมชาติดีกว่า ทนกว่า แข็งแรงกว่า แต่ราคาสูง จะทําอย่างไรทั้งสองอย่างไปด้วยกันให้ได้ รัฐบาลต้องแก้ไขปัญหาอย่างยั่งยืน วันนี้จะรอดูผลจากการดําเนินงานของแต่ละกระทรวงมาประเมินผลว่าไปถึงไหน ในเรื่องของการใช้ยาง แต่ผมต้องกําชับหน่วยงานตรงกลาง กระทรวงอุตสาหกรรมและกระทรวงเกษตรและสหกรณ์ BOI ต้องเร่งดําเนินการ ผมสั่งไปหลายครั้งแล้วรีบผลิตออกมาให้จับต้องได้สักที จะทําอะไรออกมาขนาดเท่าไร กว้างยาวแค่ไหน ใช้ทําอย่างไรได้บ้าง เสนอไปแล้วว่าต้องการอย่างไร เขาเตรียมเงินเพื่อจะทําอยู่แล้ว แต่ยังผลิตไม่ได้เพราะยังหาบริษัทใหม่ ๆ มาทําไม่ได้ ใหม่ไม่มี เอาเก่ามาทํา แต่ต้องเป็นไปตามกฎหมาย ไม่เอื้อประโยชน์ให้กับใครทั้งสิ้น ขอเป็นความร่วมมือประชารัฐ
3. การยกระดับคุณภาพวิชาชีพกําลังคนอาชีวศึกษา ได้ออกคําสั่งโดยการบูรณาการระหว่างกระทรวงศึกษาธิการ กระทรวงแรงงาน กระทรวงการคลัง สภาอุตสาหกรรมแห่งประเทศไทย คณะกรรมการการอาชีวศึกษา สภาหอการค้าแห่งประเทศไทย และผู้แทนภาคเอกชน ในการรวบรวมข้อมูลความต้องการกําลังคนอาชีวะนํามาวางแผนผลิตคน ในขณะเดียวกันหาตําแหน่งจ้างงานรอไว้ด้วย ไม่ใช่ผลิตมามากไม่มีคนรับทํางาน หรือออกไปทํางานไม่ได้ ผมอยากให้ใช้เวลาที่ว่าลดเวลาเรียนเพิ่มเวลาเรียนรู้ เอาเวลาเรียนรู้มาสอนวิธีการทํางาน จบไปจะได้ทํางานได้ และมีการศึกษาทวิภาคี ให้ช่วยกระทรวงศึกษาฯ อย่าคิดว่าศึกษาคือกระทรวงศึกษาฯ ไม่ใช่ ผมบอกแล้วทุกกระทรวงเกี่ยวข้องหมด กระทรวงมหาดไทยก็เกี่ยว กระทรวงแรงงานก็เกี่ยว กระทรวงอุตสาหกรรมก็เกี่ยว เพราะเป็นที่คนต้องใช้คน ถ้ากระทรวงศึกษาฯ ผลิตไม่ตรง ไร้ประโยชน์ ไม่ต้องมีกระทรวงศึกษาฯ ก็ได้ เพราะฉะนั้นเราได้กําหนดเรื่องนี้ ผลิตคนให้ตรงกับความต้องการของภาคเอกชน ทั้งในเชิงปริมาณและเชิงคุณภาพ หารือร่วมกัน มีคณะกรรมการอยู่แล้ว ในระยะเวลา 5 ปี (ปี 2558 - 2562) สรุปผลเบื้องต้นได้ดังนี้ (1) หอการค้าไทยและสภาหอการค้าแห่งประเทศไทย มีความต้องการแรงงานสายวิชาชีพกว่า 3.5 ล้านคน (2) สภาอุตสาหกรรมแห่งประเทศไทย มีความต้องการ ราว 1.2 ล้านคน และ (3) สภาอุตสาหกรรมท่องเที่ยวแห่งประเทศไทย มีความต้องการ ประมาณ 6 แสน 5 หมื่นคน เป็นเพียงประมาณการเบื้องต้น จะได้รู้ว่าผลิตใครออกมา จะมีงานตรงไหน ไม่ใช่เรียนอะไรก็ได้ จบมาไม่มีงานทํา มีปริญญาแต่ไม่มีงานทํา หรือทํางานไม่เป็น ไม่ได้ เราต้องเร่งในการจัดทําแผนผลิตกําลังคน-แรงงานมีฝีมือของประเทศ วันนี้ต้องวิศวกรรถไฟ วิศวกรบริหารการเดินรถ วิศวกรราง ในเมื่อเราจะพัฒนาประเทศเราไปสู่ความทันสมัย คนเหล่านี้เรามีหรือยัง ถ้ายังไม่มีเราต้องเอาคนข้างนอกมาทํา และวันหน้าคนของเรายิ่งไม่มีงานทํา คิดแบบนี้ รัฐบาลใครก็แล้วแต่ อย่าไปใช้การบริหาร การแก้ปัญหาในเชิงเร่งด่วนอย่างเดียว เร่งด่วนทําให้จบ ๆ ไป ความยั่งยืนจะไม่เกิด ที่ผมทําอาจจะยั่งยืนแต่ไม่ทันใจ
สําหรับกระทรวงศึกษาธิการในการกําหนดทิศทางความต้องการในอนาคต เพื่อเป็นข้อเสนอต่อ “คณะทํางานประชารัฐ” ด้านการยกระดับคุณภาพวิชาชีพ ภาคเอกชนต้องช่วยด้วย ในเรื่องของทุนการศึกษา การวิจัยและการพัฒนา การเรียนรู้ระบบทวิภาคี และการเตรียมงานสําหรับบุคคลกลุ่มนี้ และยกระดับเขาเป็นหัวหน้างาน ทั้งหมดนี้เป็นเรื่องความเชื่อมโยงทั้งหมด ทุกคนต้องคิดให้ครบ ทุกกระทรวงต้องคิดแบบนี้ เพราะฉะนั้นอยากให้พัฒนาเร่งด่วนในปีนี้ก่อนที่ว่าเรามีความต้องการกําลังคนปี 59 ประมาณ 1 ล้านคน ในแต่ละสาขาอาชีพที่หน่วยงานเขาเสนอมาในขณะที่สํานักงานคณะกรรมการการอาชีวศึกษายังผลิตได้เพียง 4 แสนกว่าคนเท่านั้น ขาดไป 6 แสนกว่า แสดงว่าแรงงานอาชีวะยังไม่เพียงพอป้อนตลาดแรงงานอีกกว่า 5 แสนคน เป็นโอกาสลูกหลานทุกคนมาเรียนอาชีวะก่อนแล้วปริญญาค่อยอีกทีหรือเรียนไปพร้อม ๆ กัน ทํางานไปด้วยได้เงิน เลิกตีกัน ทะเลาะกัน ไม่ได้เงินด้วย ติดคุกอีกต่างหากเพราะฉะนั้นมาเรียนอาชีวะและมีงานทํา อยากให้ทุกคนอยู่ในกลุ่มคนทั้งหมดประมาณ 1 ล้านคน ที่จะต้องหางานทําปี 59 เพราะขาดหลายล้าน รัฐบาลทําเต็มที่แล้วทั้งในสาขาวิชาเดิมและการเปิดสาขาวิชาใหม่เพื่อรองรับความต้องการของสถานประกอบการ ขอร้องสถาบันต่าง ๆ อุดมศึกษาด้วย กรุณาไปทบทวนดูสาขาที่สอนกันออกมามีงานทํากันเท่าไหร่ ถ้าไม่มีจะทําอย่างไร ปรับแก้ได้ไหม จะปรับส่วนหนึ่งเป็นด้านวิชาชีพ ในลักษณะที่เป็นช่างเทคนิคได้ไหม วิศวกรได้ไหม ถ้าผลิตมาด้านเดียวด้านบริการ ท่องเที่ยว มัคคุเทศก์ อีกหน่อยจะล้น เพราะฉะนั้นต้องทําให้สมดุลกัน เอาตัวเลขเหล่านี้ อยากให้ไม่ว่าจะเป็นสถาบันราชภัฏ ราชมงคล แม้มหาวิทยาลัยของรัฐ เอาข้อมูลเหล่านี้ไปศึกษา และท่านนําไปสู่การขับเคลื่อนของท่านว่าจะผลิตคนอย่างไร ถ้าเรามุ่งเน้นแต่เพียงว่า คนมาเรียนมากได้ค่าเล่าเรียน เพื่อเป็นรายได้ให้ครู มหาวิทยาลัย ประเทศ ผมว่าไปไม่ได้ ต้องไปสองอย่าง ท่านลงทุนต้องมีเงินต้องได้กําไร ในขณะเดียวกันท่านต้องสร้างกําไรให้ประเทศชาติด้วย อย่าลืมประเทศชาติ ประเทศชาติสําคัญไปพร้อม ๆ กันด้วย
การทํางานที่เกี่ยวกับเรื่องคนจบปริญญาตรี สําคัญที่สุด หลายอย่าง หลายสาขาทํางานไม่ได้ ยิ่งสาขาที่ไม่ชัดเจน สาขาที่รวบรวมหลายอย่างมาเรียนแล้วแบ่งเล็ก แบ่งน้อย บางทีเขาไม่รับ เพราะไม่มีความชํานาญเฉพาะทาง อยากให้เน้นในเรื่องของเฉพาะทาง ในปริญญาตรีก่อนได้ไหม ผมไม่ใช่นักการศึกษา แต่ผมในเชิงปฏิบัติ ถ้าสมมติเราผลิตปริญญาตรีออกมา ในขณะที่เฉพาะทาง ถนัดอย่างใดสักอย่างหนึ่ง แล้วมีงานทําเลย ในขณะเดียวกันจะไปต่อปริญญาโท หรือจะเป็นหลักสูตรเสริม ค่อยไปเรียนบริหารจัดการที่รู้ทุกเรื่องได้ไหม เพราะต้องโตเป็นหัวหน้างานต่อไป
คราวนี้เราไปเรียนในเรื่องของบริหารจัดการ พร้อมจะเป็นหัวหน้างาน เป็นข้างล่างยังไม่ได้ทําเลย แล้วจะไปบริหารใคร ไปไม่ถึงตรงนั้น ลองคิดแบบผมดู ผมไม่ได้คิดแบบนักวิชาการ ผมคิดแบบทหารคิดนี้ และเหมือนกับเราฝึกทหาร เราก็ต้องฝึกจากพลทหารเป็นผู้หมู่ เป็นผู้หมวด เป็นผู้กองไม่ใช่ฝึกคนมาแล้วเป็นผู้กองได้เลย ต้องผ่านการเป็นผู้หมู่ ผู้หมวดมาก่อนเหมือนกัน เอาไปเปรียบเทียบดูแล้วกัน ผมไม่อาจจะกล่าวอ้างได้ดีหรือไม่ดี แต่ผมทําของผมแบบนี้ ถึงจะเข้มแข็ง มีงานทํามีสมรรถภาพมีประสิทธิภาพ เราต้องรีบระดม ขอให้บุคลากรของกระทรวงศึกษาและของทุกหน่วยงาน รัฐวิสาหกิจ อะไรก็แล้วแต่ บริษัท ห้าง ร้าน ภาคเอกชน ครู นักวิชาการ กรุณาให้ความร่วมมือด้วย แล้วเวลาที่ท่านเสนอข่าวอะไรกันออกมา วิเคราะห์ วิจารณ์ อะไรก็แล้วแต่ ออกมาเรื่องการศึกษาระมัดระวังด้วย บางทีไม่ตรง ผมไม่ได้ว่าท่าน ท่านมีสิทธิจะวิพากษ์วิจารณ์แต่การวิพากษ์วิจารณ์โดยข้อมูลไม่ครบ มีปัญหา เศรษฐกิจก็เหมือนกัน เรื่องเศรษฐกิจทั้งที่มีบางอันเชื่อมโยงอยู่ท่านไม่พูดถึงตรงนี้ ท่านพูดถึงแต่ปัญหาอย่างเดียว ปัญหาภายในของท่านเป็นหลัก ไม่พอใจตรงนั้นตรงนี้ แต่ท่านไม่ได้พูดถึงเลย ปัญหาของภาพใหญ่อยู่ตรงไหน แล้วใครจะช่วยกันตรงไหน ไม่พูดตรงนี้กัน
เหมือนกับวันนี้เรื่องรัฐธรรมนูญ นักการเมือง อะไรก็แล้วแต่ พูดแต่เรื่อง เลือกตั้ง ๆ ผมไม่เห็นมีใครพูดถึงอย่างอื่นเลยว่า จะทําการศึกษากันยังไง จะแก้ปัญหาเศรษฐกิจยังไง ก็ดีแต่เอาเรื่องของผมไปติติงในส่วนที่ตัวเองก็ไม่ได้ทําด้วย ไปคิดใหม่ ทําใหม่ ยังมีโอกาส มีโอกาสให้ท่านปรับปรุงตัว ผมไม่อยากใช้คําว่า ผมเก่งกว่าท่านหรือท่านเก่งกว่าผม แต่ผมถ้าท่านไม่ได้มากล่าวอ้างให้ผมเสียหายผมก็ไม่เคยไปอยากตอบโต้ท่านอยู่แล้ว เสียเวลาการทํางานของผม หลายคนปากไม่ค่อยดี ก็คงลืมไปว่าวันนี้ผมอยู่ในตําแหน่งไหน ก็ระมัดระวังด้วยกฎหมาย เตือนไว้ก่อน
วันนั้นถ้าหากมีปัญหาอะไรทําได้ คือปัญหาน้อย ทําได้ก็ทําเลย ปีนี้ปีหน้า ถ้าทําไม่ได้ก็ไปทําต่อระยะที่ 2 แต่ต้องเนื่องกับระยะที่ 1 ไม่ใช้ทํา 1 กับ 2, 3, 4, 5 แล้วก็ทําให้เสร็จภายในปีเดียว ไม่มีอะไรเสร็จ เพราะความขัดแย้งสูง ปล่อยให้เป็นแบบนี้เป็นเวลานานจนเกินไปถ้าวันนี้นะ ถ้าวันก่อนทําถึงอย่างที่ผมว่าไว้ บางอย่างทําไปแล้ว บางอย่างกําลังทําอยู่ บางอย่างยังไม่ได้ทํา ใช้เวลา 2 ปีเสร็จแล้ว วันนี้ปล่อยกันมาเท่าไร เป็น 10 ๆ ปี ยังไม่พร้อมหมด แล้วก็ขอให้ทุกคนเข้าใจตรงนี้ด้วยการบริหารงานการทํางาน ไม่ว่าจะเป็นรัฐบาล เป็นผู้บังคับบัญชา ผู้มีอํานาจ คิดให้เป็นแบบนี้ คิดให้เป็นเชิงโครงสร้าง คิดให้เป็นเชิงคิดวิเคราะห์ กระบวนการเหล่านี้ คิดเป็น ชิ้น ชิ้น ชิ้น ชิ้น คิดแบบนี้ไม่ต้องมาเป็น ใครก็เป็นได้ เพราะฉะนั้นอย่าได้มากล่าวอ้างทาง social media มากมายโจมตีกันทุกวันทั้ง ๆ ที่กําลังทําอยู่ในสิ่งที่ท่านไม่ได้ทํา
อีกเรื่องที่ผมให้ความสําคัญสูงสุดในขณะนี้ ผมชักรําคาญแล้ว คือเรื่องของการทุจริต ไม่ทุจริตเหล่านี้ ผมได้หารือกับท่านรัฐมนตรีกับรองนายกรัฐมนตรีทุกท่าน ผมจะดําเนินการอย่างจริงจังในกรณีที่มีการแอบอ้างว่ายังมีการทุจริตในนโยบายอยู่ ก็ผมเป็นนโยบาย ท่านว่าผมไม่ได้ เพราะผมไม่ได้มีเจตนาทุจริตอะไรเลย ไม่เคยต้องการผลประโยชน์ แต่ท่านกล่าวอ้างว่ามีการทุจริตเชิงนโยบาย ใครละที่ทุจริตเชิงนโยบายเพราะรัฐบาลมีหน้าที่ในการกําหนดนโยบาย กําหนดมาตรการ กําหนดแผนงานโครงการ แล้วมีการตรวจสอบตลอดเวลา มีคณะกรรมการ มี คตร. มีอะไรตรวจสอบตลอดถ้าเรื่องใดชัดเจน ก็ส่งให้หน่วยงานตรวจสอบทุจริตเขาดําเนินการตามกฎหมาย ผมก็ทําอย่างนี้ตลอด เพราะฉะนั้นอย่ามาว่าผมไม่ดูแล แต่สิ่งสําคัญประการหนึ่งคือมีคนกล่าวอ้างว่า มีคนที่รู้จักกับผู้กําหนดนโยบายไม่ว่าจะผมหรือรองนายกหรือรัฐมนตรีหรือ คสช. บางคน ไม่ว่าจะเป็นพลเรือน ตํารวจ ทหาร ผมถือว่าใช้ไม่ได้ คนเหล่านี้ใช้ไม่ได้ เพราะผมถือว่าวันนี้ทําให้ทุกคน ไม่ได้ทําให้ทหาร ทําให้ตํารวจ ไม่ได้ทําให้ข้าราชการ ผมทําให้ประชาชน 70 ล้าน เพราะฉะนั้นหากมีราชการหรือองค์การใดองค์กรหนึ่งก็ตาม เอาสิ่งที่รัฐบาล คสช. กําลังทําวันนี้ เจตนาที่ดีทุกอย่าง พยายามทําทุกอย่างอธิบายทุกอย่างไปแอบอ้างว่าได้สิทธิมาจาก คสช. ได้จากผมได้จากรองนายกรัฐมนตรี รองประวิตรบ้าง รองอะไรก็แล้วแต่ ผมคุยกับท่านแล้ว เอาสักที่ เพราะว่ามีกลุ่มคนบ้างคนบ้างกลุ่มนําไปกล่าวอ้างว่าได้รับอนุมัติมาแล้วจากที่ผมกล่าวมาแล้ว นรม. รัฐมนตรี คสช. มาเลยมาถามผมได้เลย ส่งเอกสารมาก็ได้ ส่งเป็นเอกสารลับปิดซองเปิดผนึกมา ผมจะปิดรับให้ แล้วผมจะตรวจสอบให้ทันที ถ้าจริง ไม่จริงก็ต้องยอมรับว่าไม่จริง ผมก็จะให้หน่วยงานที่เกี่ยวข้องตรวจสอบทางลับก่อนไม่ว่าจะเป็นหน่วยงานภาครัฐหรือจะเป็นรัฐวิสาหกิจอะไรก็แล้วแต่ หรือการผลประโยชน์ทับซ้อนอะไรเหล่านี้ ผมไม่ไว้หน้าใครทั้งสิ้น ท่านรองนายกรัฐมนตรีก็บอกแล้ว เราต้องทําให้เกิดความชัดเจนขึ้น ไม่เช่นนั้นก็ถูกกล่าวอ้าง ทุกวัน ๆ อ้างกันไปกันมา คําพูดคนโน้นคนนี้ ไม่มีผลหรอก อย่างน้อยก็เพียงแค่สร้างความรําคาญ เพราะหงุดหงิด ทํางานอย่างอื่นไม่ได้ ติดเรื่องไม่เป็นเรื่องก็เอาหลักฐานมาใส่ซอง มาผมตรวจให้ทันที พรุ่งนี้เอามาเลยทุกที่ ใครอ้างใคร เรื่องอะไร ผลประโยชน์อยู่ที่ไหน เอามาผมสอบให้ ผมไม่ต้องการให้มีคนเลวเหล่านี้อยู่ เราต้องเร่งกําจัดออกไป ต้องสร้างน้ําดีไล่น้ําเสียออกไป เพราะหลายคนท่านอาจจะไม่เข้าใจว่าทุกคนก็มีเพื่อน มีญาติสนิทมิตรสหายเยอะแยะไปหมด ก็เคยพบปะพูดคุยกันมาตลอดเวลาในช่วงที่ผ่านมาก่อน 22 พฤษภาคม เป็นเพื่อนกัน เป็นมิตรสหายกัน ก็มีความจริงใจให้กัน ตอนนั้น คสช. ก็ยังไม่มีอํานาจอะไร ยังไม่ได้มาบริหาร เราต้องคํานึงถึงแต่ความเป็นเพื่อนรู้จักกันมาแต่เก่าแก่ ธรรมดาทุกคนก็มีเพื่อนหมดและ เราอ้างจะไม่รู้ก็ได้ว่าเขาเป็นยังไงทั้งจริง ๆ แล้ว เมื่อสถานการณ์เปลี่ยนไปแล้วเขาจะเป็นยังไง เวลาหรือสถานการณ์ทําให้ทุกอย่างเปลี่ยนแปลงได้ คนเราเป็นอย่างนั้นจริง ๆ ด้วย ทางธรรมะเขาก็บอกไว้ว่า คนเราจะเปลี่ยนแปลงได้ด้วยอํานาจและผลประโยชน์ แต่ผมไม่เคยเปลี่ยนแปลงแล้วผมก็คิดว่า รองประวิตรหรือว่ารัฐมนตรีผมก็ไม่เปลี่ยนแปลง เพราะว่าเราเสียสละเข้ามา เสียสละเข้ามา คือเสียสละให้ผม ผมบังคับเขาบ้างอะไรมาบ้างให้มาช่วยกันทํางานเขาก็เสี่ยงเหมือนกัน แต่ทั้งนี้ก็ไปทั้งขบวน คือข้าราชการทุกกระทรวงก็ต้องร่วมมือกัน คืออย่าไป เขาเรียกว่าอะไร ฉลาดน้อย ให้เขามาอ้างว่าวันนี้นายกสั่งมาเป็นนโยบาย ถามผมก่อน ถ้าใครอ้างแบบนี้ผมมา ผมจะเล่นงานให้ ไอ้พวกอ้าง ๆ ตัวดีนัก
วันนี้ไม่ว่าจะเพื่อนหรือใครก็แล้วแต่ ถ้าทุจริตผมไม่ละเว้น เพราะพวกผมไม่เห็นประโยชน์อะไรที่จะทําให้ไม่เกิดความไว้เนื้อเชื่อใจ เพราะว่าปัญหามากมาย งานหลัก งานใหญ่ของชาติมากมายถ้าผมมาเห็นผลประโยชน์เล็ก ๆ น้อย ๆ อย่างนี้ ผมว่าอย่าเข้ามาดีกว่า ทุกคนไม่อยากเข้ามาเข้ามาอยู่แล้ว แต่ต้องเข้ามา เมื่อเข้ามาก็ต้องอยู่ ทําให้สําเร็จ ไม่มีท้อแท้แล้วผมก็จะหนักขึ้นเรื่อย ๆ การใช้อํานาจของผมจําไว้แล้วกัน วันนี้ต่างชาติก็เข้าใจผมมากขึ้น เพราะฉะนั้นการที่เราจะทําสิ่งดี ๆ ให้กับประเทศของเรา ไม่ต้องกลัวอะไร ผมคิดว่าทําความดีต้องปลอดภัยก็ขอร้องเลิกสักที อย่าไปเขียน เขียนจดหมายมาหาผมเลย เรื่องบอร์ด เรื่อง CEO เรื่องผลประโยชน์ทับซ้อน ผมจะรื้อทั้งหมด จําไว้อย่ามาอ้างใครอีก เด็กคนโน้นเด็กคนนี้อะไรต่าง ๆ ผมไม่ยอมทั้งสิ้น เพราะอํานาจผมคนเดียว ผมเป็นผู้รับผิดชอบ แล้วผมก็จะปรึกษาทุกท่าน รองนายก รัฐมนตรีทุกคน เอาคนดีมาทํางาน ไม่ดีเอาออกไป กําจัดทิ้งไป วันนี้ประเทศชาติสําคัญที่สุด
สุดท้ายนี้ อยากให้พี่น้องประชาชนใช้เวลาว่างให้เกิดประโยชน์ มีกิจกรรม กระชับความสัมพันธ์ เดินทางท่องเที่ยว ใช้เงินไม่ต้องมากนักก็ได้ เมื่อวานผมไปที่จีน ผมเห็นคนเที่ยวเต็มไปหมดเลย แล้วก็ค่าใช้จ่ายในการเที่ยวค่อนข้างสูง เขาถึงชอบมาประเทศไทยเพราะค่าใช้จ่ายไม่แพงมากนัก ทุกคนรักประเทศไทยหมด เว้นคนไทยบางคนไม่ค่อยรักประเทศตัวเอง เพราะฉะนั้นผมก็อยากให้เสริมความสัมพันธ์ระหว่างกันเรียกว่าการปฏิสัมพันธ์ระหว่างกันในสมาชิกในครอบครัว เพื่อนบ้าน เพื่อสร้างสรรค์ไง รวมกันเพื่อสร้างสรรค์ ไม่ใช้รวมกันเพื่อขัดแย้ง ๆ รวมกันเป็นกลุ่มแล้วขัดแย้ง ผมว่าไม่เกิดประโยชน์อะไรขึ้นมาเลย
ที่ผ่านมาก็เป็นตัวอย่างอยู่แล้ว เป็นบทเรียนอยู่แล้ว แต่ดูหนังดูละครต่าง ๆ ก็เชิญ ผมไม่ได้ต่อต้าน จะหาว่าผมไม่ให้คนดูละครไม่ให้ดูหนัง เด็ก ๆ ผมก็ชอบดู ชอบอ่านนิยายอะไรเหมือนกัน พอโตขึ้นมาก็ไม่ค่อยมีเวลา ทํางานมากก็เลยไม่มีเวลา บางทีเลยเครียดไปบ้าง บางทีถ้าดูละครอาจอารมณ์ดีกว่า เดินก็ได้ ขอเวลาบ้าง ถ้าลดขัดแย้งมาก ๆ ผมก็จะอารมณ์ดีสนุกสนานเหมือนกับท่าน อยากเป็นมนุษย์ธรรมดาเหมือนกัน อยากให้แยกแยะเรื่องจริงกับละครด้วย เด็ก ๆ โดยเฉพาะเด็ก ๆ เมืองนอกเขากําหนดอายุ ของเรากําหนดแต่ก็ไม่ได้ทํา ใครอยากดูก็ดู พ่อแม่ก็ต้องดูแลจะได้ไม่สับสน ดูบ้านเมืองเขา ดูประเทศเรา ดูความแตกต่าง ดูความพร้อม ดูสังคมเรา สังคมเขา ดูการศึกษาเรา ดูการศึกษาเขา ดูความเป็นอยู่เขากับเรา รายได้เขากับเรา ดูความแตกต่างดูความพร้อม ดูสังคมเราสังคมเขา ดูการศึกษาเราการศึกษาเขา ดูความเป็นอยู่เขา เขากับเรา เมื่อเทียบกันออกมาแล้ว เราควรจะอยู่ตรงไหน แล้วเราควรจะพัฒนาอย่างไรเพื่อให้เท่าเทียมเขา ไม่ใช่เอาแต่สิ่งที่ดีเขามาแล้วเราต้องเป็นให้ได้แบบเขา เป็นไปไม่ได้ ถ้าเราไม่พร้อมเรื่องคน ทรัพยากรมนุษย์เป็นสิ่งที่สําคัญที่สุด
วันนี้ผมถูกต่อว่า หลายคนว่าผมไปเอาใจออกห่างละครไทย ไม่ใช่ ผมยกตัวอย่างอันเดียวเอง หลายประเทศก็ทําหมด และเรื่องจักร ๆ วงษ์ ๆ เรื่องประวัติศาสตร์มากมายไป แต่เขาทําได้สนุก แล้วมีคําสอน มีคําคม มีคติพจน์มากมาย มากกว่าด่ากันไปมา ผมว่าต้องลดลงบ้าง แล้วก็หาคติพจน์ ผมเคยถามแล้วว่า เราสร้างเรื่องนี้มาเพื่ออะไร เพื่อความบันเทิง แล้วได้อะไรมาอีก ก็สอนให้คนคิด แล้วคิดยังไง แล้วแต่คนจะคิด แล้วคนของเราคิดได้หรือไม่ โดยเฉพาะเด็ก ๆ คิดได้อย่างไร พูดมาแล้วให้เขาคิดหาคําตอบเอง ไม่ได้ บางอย่าง ต้องชี้แนะ ต้องนําทางให้ เราต้องคํานึงถึงวัยที่แตกต่าง ผู้ใหญ่ แยกแยะออก แต่เด็กเขาแยกแยะไม่ออก จะให้เด็กคิดเองว่าที่ด่ากันว่าดีหรือไม่ดี วันหน้าเขาเอาตัวอย่างเสียๆ หาย วันนี้เห็นอยู่แล้ว เด็กพูดจาไม่ไพเราะ พูดจากับผู้ใหญ่ไม่มีสัมมาคารวะ นี่คือสิ่งที่เราต้องแก้ไข เราต้องส่งเสริม หลายเรื่องเราดีอยู่แล้ว เช่น เรื่อง “ปดิวรัดา” ไม่ได้ดู แต่เห็นเขาว่าดี เป็นการส่งเสริมอุดมการณ์ทํางานของราชการและธรรมมะของผู้ครองเรือน อีกเรื่อง วัยแสบสาแหรกขาด ไม่ได้ดูเหมือนกัน เขาว่าดี กําลังฉายอยู่ ลองไปดูกัน มุ่งเน้นการดูแลเลี้ยงดูปลูกฝังลูกหลาน ของเราในทางที่ถูก แก้ปัญหาเยาวชนในทางที่ถูก มีทั้งบ้านและโรงเรียนเป็นสิ่งสําคัญ ร่วมมือกัน
อีกเรื่องเป็นละครเวทีเรื่อง ผ้าห่มผืนสุดท้าย ผมให้แต่งในวาระสําคัญ ของกองทัพบกตอนที่ผมอยู่ คือธงไตรรงค์ที่ยามตายทุกคนทําหน้าที่ ถ้าตายก็มีผ้าห่มผืนสุดท้ายคือ ธงไตรรงค์ ที่ภาคภูมิใจให้กับครอบครอบครัวคือ ผืนเดียวเท่านั้น เป็นเรื่องราวของชีวิตที่เสียสละและรักครอบครัว ลองไปดูว่าสาระเป็นอย่างไร ทําไมเราต้องพร้อม ผมพูดถึงทหาร ถ้าตายก็มีธงไตรรงค์ เท่านั้นเอง เอาอะไรไปไม่ได้ ลูกหลานลําบากอีก ก็ไม่รู้อีก เพราะหนี้สินมากมายเหมือนกัน ทําอย่างไรให้เขามีขวัญกําลังใจ สู้รบได้ ลูก ภรรยา เขาไม่ลําบาก ก็ไปสู่ที่ผมไปทําวันนี้ เรื่องการที่อยู่อาศัย เรื่องที่เป็นของเขาเอง ข้าราชการ พลเรือน ทหาร ทุกพื้นที่ ทุกจังหวัด ระยะที่ 1 ไปถามรัฐบาลหน้าจะทําอย่างไรต่อไป อยากให้ถามเขาบ้าง
ตอนนี้ท่านถามผมอยู่ข้างเดียว ทั้งประชาชนก็ถามผม ฝ่ายต่อต้านก็ถามผมและทําไมไม่ไปถามคนที่จะบริหารต่อไปด้วยว่าเขาจะทําอะไรต่อไป คําถามที่ถามผมไม่ถามเขา สื่อฝากด้วย การแสดงละครเวทีเมื่อสักครู่อาจจะไม่สะดวกมากนัก เพราะน่าจะเอาเป็นเทปหรือซีดีออกมาให้ดู แสดงถึงวันที่ 3 เมษายน โรงละครเมืองไทยรัชดาลัย ใครมีโอกาสมีความสามารถก็ไปติดตามและมาเล่าสู่กันฟัง ทุกอย่างคนไทยจะได้ไม่เครียด วันนี้เครียดเหลือเกิน ผมเครียดมากทั้งการบริหารประเทศ ทั้งแก้ปัญหารัฐธรรมนูญ ทั้งการปฏิรูป คสช. เดี๋ยวเลือกตั้งอีก มีบางคนบอกว่าผมต้องรับผิดชอบให้ผมลาออก ถ้าพูดอย่างนี้อันตราย ระวังตัวไว้ ด้วยคนพูดอย่างนี้ บอกถ้าไม่เรียบร้อยไม่ผ่านผมจะต้องลาออก มันเรื่องอะไรของคุณ เดี๋ยวผมจะดําเนินการกับคุณทางกฎหมาย
อีกเรื่องหนึ่ง ช่วงนี้เข้าสู่ฤดูร้อนแล้ว และเป็นช่วงปิดเทอม ผู้ปกครองก็ทํางานทุกวัน หาเงินเลี้ยงลูก ก็ขอให้เด็ก ๆ ที่บ้านระมัดระวังตัวเองด้วยอย่าเล่นกับไฟ อย่าเล่นอะไรที่เป็นอันตราย ฝากลุง ป้า ปู่ ย่า ตา ยาย ฝากดูแลด้วย การเล่นน้ําแก้ร้อนก็ระมัดระวังเด็ก จมน้ําหลายที่อันตรายมากอย่าปล่อยให้เกิดขึ้น การใช้เครื่องใช้ไฟฟ้าที่มีคุณภาพอย่าให้ไฟดูด และการเล่นกลางแจ้งดูแลตัวเองอย่าให้เป็นไข้ ไม่สบาย มีคนคอยช่วยเหลือซึ่งกันและกัน ถ้ามีภัยมีเหตุฉุกเฉินก็ช่วยกันนะครับ สําคัญที่สุดตอนนี้คือช่วยกันประหยัดไฟ ประหยัดน้ํา ผมอยากใช้คําว่า ไม่มีใครที่ไหนจะเข้าใจเรา ช่วยเรา มากกว่าพวกเราซึ่งเป็นคนไทยด้วยกันเอง เรื่องอะไรที่ขัดแย้งค่อย ๆ แก้กันไป แสวงหาความเหมือนในความแตกต่างมาทําให้ได้ก่อนในช่วงนี้เอาประเทศชาติและอนาคตมาก่อน อย่าเพิ่งไปฟังอะไรที่ไม่ใช่ข้อเท็จจริง หรือไปขยายความให้เขา พวกผู้หวังดีมีอยู่มาก ขอบคุณครับ ขอให้มีความสุขในวันเสาร์อาทิตย์ครับ สวัสดีครับ